**የትምህርት ሚኒስቴር**

**የከፍተኛ ትምህርት የመግቢያ ፈተና የአፈጻጸም መመሪያ**

**(የመጀመሪያ ረቂቅ)**

**ታህሳስ 2014 ዓ.ም**

**ትምህርት ሚኒስቴር**

# መቅድም

ወደ ከፍተኛ ትምህርት ተቋማት የሚገቡ ተማሪዎችን ብቃት በፈተና መዝኖ መቀበል በማስፈለጉ፤

እስካሁን ባለው የአመዳደብ ስርዓት ተማሪዎች በመረጡት ተቋምና የትምህርት መስክ ገብተው የመማር ዕድላቸው ዝቅተኛ በመሆኑ፤

ተቋማት በራሳቸው የምዘና ዘዴ ተማሪዎችን የሚቀበሉበት ስርዓትን በሂደት መቀየስ በማስፈለጉ፤

የቅበላ እና ምደባ ስራው የተማሪዎችን ብቃትና ፍላጎትን መሰረት ያረደገ እንዲሆን ማስቻል በማስፈለጉ፤

የቅበላ እና ምደባ ሂደቱ የዩኒቨርሲቲዎችን በተልዕኮና በትኩረት መስክ ልየታን ያገናዘበ እንዲሆን ለማስቻል፣

ብቃታቸው በምዘና የተረጋገጡ እና የሚፈለገውን ብቃት ያሟሉ ተማሪዎችን በከፍተኛ ትምህርት ተቋማት በአግባቡ መቀበል አስፈላጊ በመሆኑ፤

የመንግስት ከፍተኛ ትምህርት ተቋማት ተማሪዎቻቸውን ራሳቸው በቀጥታ መዝነው ለመቀበል የሚችሉበት ሁኔታ እስከሚፈጠር እንዲሁም አገራዊ አሰራሩን ወደ ተቋማት ማውረድ እስከሚቻልበት ድረስ ሚኒስቴሩ የመንግስት ከፍተኛ ትምህርት ተቋማትን በማማከር የምደባ ስራውን ለማከናወን፤

በመሆኑም በከፍተኛ ትምህርት አዋጅ ቁጥር 1152/2011 አንቀጽ 40 ንዑስ አንቀጽ 7 ለሳይንስና ከፍተኛ ትምህርት ሚኒሲቴር የተሰጡ ስልጣንና ተግባራት መንግስት የፌዴራል የአስፈጻሚ አካላትን ስልጣንና ተግባር ለመወሰን ባወጣው አዋጅ ቁጥር 1263/2014 አንቀጽ 34 ንዑስ አንቀጽ 1(ሰ) እና ንዑስ አንቀጽ 2 መሰረት ለትምህርት ሚኒስቴር የተሰጡ በመሆኑ ይህንን የከፍተኛ ትምህርት የመግቢያ ፈተና አሰጣጥ መመሪያን አዘጋጅቷል፡፡

**ክፍል አንድ**

**ጠቅላላ**

# አጭር ርዕስ

ይህ መመሪያ የከፍተኛ ትምህርት የመግቢያ ፈተና የአፈጻጸም መመሪያ ቁጥር **“---------/ 2014”** ተብሎ ሊጠቀስ ይችላል፡፡

# የቁልፍ ቃላት ትርጓሜ

የቃሉ አግባብ ሌላ ትርጉም የሚያሰጠው ካልሆነ በስተቀር በዚህ መመሪያ ውስጥ

1. **ሚኒስቴር ወይም ሚኒስትር** ማለት የትምህርት ሚኒስቴር ወይም ሚኒስትር ማለት ነው፡፡
2. **ከፍተኛ ትምህርት** ማለት በስነ-ጥበብ፤ በማህበራዊ ሳይንስ እና በሳይንስና ቴክኖሎጂ መስኮች በቅድመ-ምረቃና ድህረ-ምረቃ በዲግሪ ፕሮግራሞች በተለያዩ የትምህርት አግባቦች የሚሰጥ ትምህርት ነው፡፡
3. **የከፍተኛ ትምህርት ተቋም** ማለት እንደ አግባብነቱ በፌዴራል ወይም በክልልና ከተማ አስተዳደር የሚተዳደር የከፍተኛ ትምህርት ተቋም እና ሕጋዊ ፈቃድ (እውቅና) ተሰጥቶት የተቋቋመ የመንግስት ወይም የግል ከፍተኛ ትምህርት ተቋም ነው፡፡
4. **የመንግስት ከፍተኛ ትምህርት ተቋም** ማለት በፌዴራል ወይም በክልልና ከተማ አስተዳደር የሚተዳደር በጀት ያለውና ተጠሪነቱም ለዚያው መንግስታዊ አካል የሆነ የከፍተኛ ትምህርት ተቋም ማለት ነው፡፡
5. **የግል ከፍተኛ ትምህርት ተቋም** ማለት በሚመለከተው የመንግስት አካል ሕጋዊ ፈቃድ (እውቅና) ተሰጥቶት የተቋቋመ የግል ከፍተኛ ትምህርት ተቋም ነው፡፡
6. **የሁለተኛ ደረጃ ትምህርት** ማለት ከ9-12 ኛ ክፍል የሚሰጥ የቀለምና የሙያ ትምህርት ማለት ነው፡፡
7. **የሁለተኛ ደረጃ ትምህርት ማጠናቀቂያ ፈተና** ማለት የ12ኛ ክፍል ትምህርት ላጠናቀቁ ተማሪዎች የሚሰጥ የማጠናቀቂያ ፈተና ማለት ነው፡፡
8. **የመግቢያ ፈተና** ማለት በሀገር አቀፍ ደረጃ የሁለተኛ ደረጃ መልቀቂያ ፈተና ወስደው ውጤታቸውን መሰረት በማድረግ ወደ ከፍተኛ ትምህርት ለመግባት የሚሰጥ ፈተና ነው፡፡
9. **ልዩ ተሰጥኦ** ማለት ከሌሎች የተለየ ችሎታ ወይም ተሰጥኦ ያለው ማለት ነው፡፡
10. **የትምህርት መስክ ምድብ** ማለት የተፈጥሮና ማህበራዊ ሳይንስ ምድብ ማለት ነው፡፡
11. **የትምህርት መስክ** ማለት በሚመለከተው የመንግስት አካል እውቅና የተሰጣቸውና በከፍተኛ ትምህርት ተቋማት የሚሰጡ የስልጠና ዘርፍ (ዲሲፕሊን) ማለት ነው፡፡
12. **የመቁረጫ ነጥብ** ማለት ወደ ከፍተኛ ትምህርት ተቋማት ሊያስመድብ የሚችል የማለፊያ/ የመቁረጫ ነጥብ ማለት ነው፡፡
13. **የጾታ አገላለጽ፡-** በዚህ መመሪያ ውስጥ በወንድ ጾታ የተገለጹት ሁኔታዎች በሙሉ ለሴት ጾታም ያገለግላሉ፡፡

# የመመሪያው አስፈላጊነት

ወደ ከፍተኛ ትምህርት ገብቶ ለመማር ቅድሚያ የሚያስፈልጉ ብቃትና ችሎታዎችን በዘመናዊ መንገድ በመመዘን ተማሪዎች እንደብቃታቸውና ዝንባሌያቸው በከፍተኛ ትምህርት ተቋማት አንዲማሩ ለማድረግ እንዲሁም ዓለምአቀፍ ደረጃውን የጠበቀ የመግቢያ ፈተና ለመስጠት እንዲቻል ይህ የከፍተኛ ትምህርት የመግቢያ ፈተና አሰጣጥ የአፈጻጸም መመሪያ ተዘጋጅቷል፡፡

# የምዘናው ዓላማ

ወደ ከፍተኛ ትምህርት ተቋማት የሚገቡ ተማሪዎች ብቃትን መሰረት ያደረገ ፈተና በመስጠት ተፈላጊውን ዝቅተኛ የማለፊያ ነጥብ ያሟሉ ተማሪዎችን በመንግስትና በግል ከፍተኛ ትምህርት ተቋማት ገብተው እንዲማሩ ለማስቻል ነው፡፡ መመሪያውም የሚከተሉት ዝርዝር ዓላማዎች አሉት፡፡

**ዝርዝር ዓላማዎች፡-**

* ወደ ከፍተኛ ትምህርት ተቋማት ለሚገቡ ተማሪዎች ብቃትን መሰረት ያደረገ የመግቢያ ፈተናን በወጥነትና በፍትሐዊነት ለመስጠት፤
* ወደ ከፍተኛ ትምህርት ተቋማት የሚገቡ ተማሪዎችን ብቃት በፈተና በመመዘን ብቃቱ ያላቸውን ተማሪዎች በሳይንሳዊ ዘዴ ለመለየት፤
* የሀገሪቱን የከፍተኛ ትምህርት የተማሪዎች ቅበላ እና ምደባ ሥርዓት ከዓለም አቀፋዊ አካሄዶች ጋር የተቀራረበና በዘመናዊ ቴክኖሎጂ የታገዘ ለማድረግ፣
* የከፍተኛ ትምህርት ተቋማት በራሳቸው የመግቢያ ፈተናን ተግባራዊ እስከሚያደርጉ ድረስ አገራዊ የመግቢያ ፈተናውን በማዕከል ደረጃ መስጠትና ማስተዳደር በማስፈለጉ ነው፡፡

# ክፍል ሁለት

# ለመግቢያ ፈተናው ብቁ ስለመሆንና የፈተናው ሂደት

ይህ ክፍል ተማሪዎች ሀገራዊ የሁለተኛ ደረጃ መልቀቂያ ፈተና ከወሰዱ በኋላ ወደ ከፍተኛ ትምህርት ተቋማት ለመግባት የሚሰጠውን የመግቢያ ፈተና ለመውሰድ የሚያበቁ መስፈርቶች፣ የፈተናው ዓይነትና ይዘት፣ እንዲሁም የፈተናው አሰጣጥ ሂደትና አግባብነት የሚገልጽበት ክፍል ነው፡፡

## ለመግቢያ ፈተና ብቁ ስለመሆን፤

ሀ. ከ2ኛ ደረጃ ትምህርት ቤት በቀጥታ ወደ ከፍተኛ ትምህርት ተቋማት ለሚገቡ

* የሁለተኛ ደረጃ ትምህርት የማጠናቀቂያ ፈተና ወስደው 50% እና ከዚያ በላይ ውጤት ያገኙ፤
* የመንግስትና የግል ተቋማት የመቀበል አቅምን በማገናዘብ በትምህርት ሚኒስቴር የሚወሰነውን የመቁረጫ (የማለፊያ) ነጥብ ያሟሉ፤
* የተማሪዎችን አጠቃላይ ብቃት ለመመዘን የሚያስችለውን የችሎታ መመዘኛ ፈተና (Scholastic Aptitude Test) የወሰዱ፤

ለ. የሁለተኛ ደረጃ ትምህርት የማጠናቀቂያ ፈተናን በድጋሜ ወስደው ወደ ከፍተኛ ትምህርት ተቋማት ለሚገቡ

* የሁለተኛ ደረጃ የማጠናቀቂያ ፈተናን ወስደው 50% እና በላይ ውጤት ያመጡ፤
* ለድጋሜ ተፈታኞች የዘመኑን የከፍተኛ ትምህርት መግቢያ የሚወሰነውን የመቁረጫ (የማለፊያ) ነጥብ ያሟሉ፤
* የተማሪዎችን አጠቃላይ ብቃት ለመመዘን የሚያስችለውን የችሎታ መመዘኛ ፈተና (Scholastic Aptitude Test) የወሰዱ፤

ሐ. ከኢትዮጵያ ኮሙኒቲ ት/ቤቶች ለሚመጡ አመልካቾች

* ከላይ በተራ ቁጥር 2.1 (ሀ) እና (ለ) በተገለጸው አግባብ መሰረት የሚተገበር፤

መ. በሀገር ውስጥ የዓለም አቀፍ ኮሙኒቲ ት/ቤቶች ለሚመጡ አመልካቾች

* ከኢትዮጵያ ሁለተኛ ደረጃ ማጠናቀቂያ ውጤት ጋር የአቻ ግምት ማስረጃ ማቅረብ የሚችሉ፤ (ኢትዮጵያዊ ዜግነት ያላቸውና የሌላቸው….)

ሠ. ከኢትዮጵያ ውጪ የሁለተኛ ደረጃ ትምህርታቸውን አጠናቅቀው ለሚመጡ

* ከሀገሪቱ ሁለተኛ ደረጃ የማጠናቀቂያ ውጤት ጋር የአቻ ግምት ማስረጃ ማቅረብ የሚችሉ፣
* የእንግሊዝኛ ቋንቋ ብቃት (IELTS or TOEFL) ማረጋገጫ ወይም የትምህርት መስጫ ቋንቋ እንግሊዝኛ ቋንቋ መሆኑን ማስረጃ የሚያቀርቡ፤

ረ. ከቴ/ሙ/ት/ስልጠና ዘርፍ ወደ ከፍተኛ ትምህርት ተቋማት ለሚገቡ

* በቴ/ሙ/ት/ስልጠና በደረጃ IV እና V ሰልጥነው ሰርተፊኬት ያላቸው፤
* ለደረጃው የተሰጠውን የብቃት ማረጋገጫ ፈተና (CoC) ወስደው ያለፉ፤ እና
* ለደረጃ አራት ከምረቃ በኃላ ሁለት ዓመት የስራ ልምድ ያላቸው፤

ሰ. ከመምህራን ማሰልጠኛ ኮሌጆች ተመርቀው ወደ ከፍተኛ ትምህርት ለመግባት ለሚያመለክቱ አመልካቾች

* በመምህርነት ሙያ በዲፕሎማ የተመረቁ፤

ሸ. የመጀመሪያ ዲግሪ ኖሯቸው በሌላ የትምህርት መስክ መማር የሚፈልጉ

* ተቋማት የሚያስቀምጧቸውን የመግቢያ መስፈርቶች ያሟሉ፣
	1. **የተማሪዎችን አጠቃላይ ብቃት ለመመዘን የሚያስችለውን የችሎታ መመዘኛ ፈተና (Scholastic Aptitude Test)፤**

 ሀ. ይህንን ፈተና እንዲወስዱ የሚጠበቅባቸው ተማሪዎች የሁለተኛ ደረጃ ትምህርታቸው አጠናቀው በቀጥታ ወደ ከፍተኛ ትምህርት ተቋማት ለሚገቡ ወይም

 ለ. የሁለተኛ ደረጃ ትምህርት ማጠናቀቂያ ፈተናውን በድጋሚ የሚወስዱ ተማሪዎች ብቻ ይሆናሉ፡፡

ሐ. ይህ የፈተና ዓይነት በየዓመቱ በሚሰጠው የሁለተኛ ደረጃ የማጠናቀቂያ ፈተና ጋር አብሮ የሚሰጥ ሆኖ

* + የፈተናው ጥያቄዎች ከትምህርት ሚኒስቴር ጋር በቅርበት በመመካከር በትምህርት ምዘናና ፈተናዎች አገልግሎት በኩል ይዘጋጃል፤
	+ ሙሉ የፈተና አስተዳደሩ ግን (ከፈተና ዝግጅት/ህትመት እስከ ውጤት ማሳወቅ ያለው ስራ) በአገልግሎቱ በኩል ይሰጣል፤
	+ ውጤቱም ከሌሎች የፈተና ውጤቶች ጋር ሳይደመር ነገር ግን በአንድ ሰርተፊኬት ላይ ብቻውን ይገለጻል፤

###  በአገር ደረጃ የሚሰጠው የመግቢያ ፈተና ይዘት

የችሎታ መመዘኛ ፈተና (Scholastic Aptitude Test) ጨምሮ የሚሰጡ የተለያዩ የፈተና ዓይነቶች የሚለኳቸው የተመዛኞች ብቃቶች መለየት ይኖርባቸዋል፡፡ ስለሆነም በስነ ትምህርት በሚታወቁት የብቃት ወሰኖችን መሰረት በማድረግ የከፍተኛ ትምህርት መግቢያ ፈተናው ይዘጋጃል፡፡ ፈተናው የሚለካቸው የተመዛኞች ብቃት/ ክህሎት የሚከተሉትን ያካተተ መሆን ይኖርባቸዋል፡፡

* Remembering (Knowledge) ማስታወስ (ዕውቀት)
* Understanding (Comprehension) መረዳት (ማጠቃለል)
* Application (ማመልከቻ)
* Analysis (ትንተና)
* Synthesis (ውህደት)
* Evaluation (ግምገማ)

## 2.4 በትምህርት መስክ ለመግባት የሚሰጡ ፈተናዎች

ሀ. በትምህርት መስክ ለመመደብ ተማሪዎች በመጀመሪያ ዓመት (Common Courses) በሚያስመዘግቡት ውጤት፤ በሁለተኛ ደረጃ መልቀቂያ ፈተና ውጤት፤ የትምህርት ክፍሎች (ኮሌጆች) በሚያዘጋጁት የመግቢያ ፈተና እና በተማሪዎች ፍላጎት በመስፈርትነት ያገለግላሉ፤

ለ. በትምህርት መስክ ለመግባት የሚሰጡ የመመዘኛ ፈተናዎች በሙሉ በከፍተኛ ትምህርት ተቋማት በኩል ይሰጣሉ፤

ሐ. በግል የከፍተኛ ትምህርት ተቋማት ከላይ ከተቀመጡት የመግቢያ ፈተናዎች በተጨማሪ የራሳቸውን የመግቢያ ፈተናዎች ሊያዘጋጁ እና ሊሰጡ ይችላሉ፡፡

መ. የተለየ የመንግስት ትኩረትን በሚፈልጉ የትምህርት መስኮች ውስጥ ገብቶ ለመማር ለሚፈልጉ ተማሪዎች ለውድድር ለመቅረብ በሁለተኛ ደረጃ መልቀቂያ ፈተና እና የአንደኛ ዓመት ውጤትን መሰረት በማድረግ የመቁረጫ ነጥብ ይወስናሉ፡፡

* 1. **የመግቢያ ፈተናዎች የአሰጣጥ እርከን**

 **ሀ.** የሳይንስና ቴክኖሎጂ ዪኒቨርሲቲዎች በጋራ በመሆን የራሳቸውን የመግቢያ ፈተና አዘጋጅተው ይሰጣሉ፤

 **ለ.** የምርምር ዪኒቨርሲቲዎች በጋራ በመሆን የራሳቸውን የመግቢያ ፈተና አዘጋጅተው ይሰጣሉ፤

 **ሐ.** ወደ አፕላይድ ሳይንስ እና/ ወይም ወደ አጠቃላይ ዩኒቨርሲቲዎች ለመግባት በተቋማት በጋራም ይሁን በተናጠል የሚሰጥ የመግቢያ ፈተና አይኖርም፤

 **መ.** ከላይ በአንቀጽ 2 ንዑስ አንቀጽ 2.1 (ሀ እና ለ) የተቀመጡ መስፈርቶች እንደተጠበቁ ሆኖ ወደ ግል የከፍተኛ ትምህርት ተቋማት ለሚገቡ ተማሪዎች ተቋማቱ የየራሳቸውን ተጨማሪ ፈተናዎች ሊሰጡ ይችላሉ፤

 **ሠ.** ከላይ በአንቀጽ 2 ንዑስ አንቀጽ 2.1 (ሀ እና ለ) መሰረት ከሚመዘገቡ ተፈታኞች ውጭ ያሉ አመልካቾች በሙሉ በተቋም ደረጃ የሚዘጋጀውን የመግቢያ ፈተና መውሰድ ይኖርባቸዋል፤

 **ረ.** ከቴክኒክና ሙያ ትምህርትና ስልጠና በደረጃ IV ወይም ደረጃ V እና ከመምህራን ኮሌጅ የተመረቁ አመልካቾች በተቋማት የሚዘጋጁ የመግቢያ ፈተናዎችን መውሰድ ይኖርባቸዋል፤

* 1. **የመግቢያ ፈተና አሰጣጥ ሂደት**

ሀ. ከሁለተኛ ደረጃ ትምህርት ቤት በቀጥታ ወይም በግል ተፈታኝነት ወደ ዩኒቨርሲቲ ለሚገቡ ተፈታኞች የሳይንስና ቴክኖሎጂ እንዲሁም የምርምር ዩኒቨርሲቲዎች የሚያዘጋጁት ፈተናዎች በመላ ሀገሪቱ በተመሳሳይ ወቅት ይሰጣሉ፤

ለ. የፈተና አስተዳደርና የእርማት ሂደት በሚኒስቴር መ/ቤቱ ድጋፍ ሰጪነት ፈተናውን በሚሰጡ ተቋማት በጋራ ይከናወናል፤

ሐ. እንደአስፈላጊነቱ በፈተና ዝግጅትና እርማት ሂደት ውስጥ የትምህርት ምዘናና ፈተናዎች አገልግሎት እንዲሳተፍ ሊጋበዝ ይችላል፤

መ. የማለፊያ ነጥብ በጋራ የሚወሰን ሆኖ ተፈታኞች በሁሉም ተቋማት ሊያስገባቸው የሚያስችለውን ዝቅተኛ ነጥብ ያካተተ እንዲሆን ይደረጋል፤

ሠ. የመግቢያ ፈተና በወረቀት (Manual Exam) ወይም በበይነ መረብ (Online Exam) ሊሰጥ ይችላል፡፡

# ክፍል ሶስት

# የመግቢያ ፈተና ውጤት አገላለጽ

ይህ ክፍል የመግቢያ ፈተና የወሰዱ ተማሪዎች የውጤት አያያዝ፣ የማለፊያ ነጥብ አወሳሰን እና ተማሪዎችን ወደ ከፍተኛ ትምህርት ተቋማት የምደባ ሂደትን የሚገልጽ ክፍል ነው፡፡

##  የመግቢያ ነጥብ አወሳሰን

**ሀ.** በሀገር አቀፍ ደረጃ የሚሰጠውን የሁለተኛ ደረጃ የማጠናቀቂያ ፈተና የመቁረጫ (የማለፊያ) ነጥብ በትምህርት ሚኒስቴር በኩል ይወሰናል፡፡

**ለ.** በሀገር አቀፍ ደረጃ የሚሰጠውን የሳይንስና ቴክኖሎጂ እንዲሁም የምርምር ዩኒቨርሲቲዎች የመግቢያ ፈተና የመቁረጫ (የማለፊያ) ነጥብ በት/ሚ እና በተቋማቱ በኩል በጋራ ይወሰናል፡፡

**ሐ.** ወደ ተቋማት ለመግባት በሚወሰነው የመቁረጫ ነጥብ ላይ አስፈላጊ ሆኖ ሲገኝ በተለዩ የትምህርት መስኮች ለመግባት የተለየ የመግቢያ ነጥብ ሊቆረጥ ይችላል፡፡

**መ.** ሴቶችን፣ በልማት ተጠቃሚ ካልሆኑ የማህበረሰብ አካባቢዎች የሚመጡትን፣ ልዩ ፍላጎት እና የጤና ዕክል ያለባቸውን ተማሪዎችን ከግምት ውስጥ ያስገባ የማለፊያ (የመቁረጫ) ነጥብ በሚኒስቴር መ/ቤቱ ይወሰናል፡፡

**ሠ.** ልዩ ብቃትና እውቀት በሚሹ ፕሮግራሞች ወይም የትምህርት መስኮች የሚሰጡ ፈተናዎችን የማለፊያ (የመቁረጫ) ነጥብ ፈተናውን በሰጠው ተቋም የሚወሰን ሆኖ በተማሪዎች የሚገኘው ዝቅተኛ ውጤት ከ50% ያነሰ መሆን የለበትም፡፡

###  የመግቢያ ፈተና የነጥብ አያያዝ

**ሀ. ወደ የመንግስት የከፍተኛ የትምህርት ተቋማት ለመግባት፡-**

* የሁለተኛ ደረጃ ትምህርት ማጠናቀቂያ ፈተና ውጤት (80%)፤
* የተማሪዎችን አጠቃላይ ብቃት ለመመዘን የሚያስችለውን የችሎታ መመዘኛ ፈተና (Scholastic Aptitude Test) (20%)፤

**ለ. ወደ ሳይንስና ቴክኖሎጂ እና ምርምር ዩኒቨርሲቲዎች ዪኒቨርሲቲዎች ለመመደብ**

* በተቋማት በጋራ የሚዘጋጀው የመግቢያ ፈተና (50%)፤
* የሁለተኛ ደረጃ ትምህርት ማጠናቀቂያ ፈተና (30%)፤
* የተማሪዎችን አጠቃላይ ብቃት ለመመዘን የሚያስችለውን የችሎታ መመዘኛ ፈተና (Scholastic Aptitude Test) (20%)፤

**ሐ.** **ወደ የግል ከፍተኛ ትምህርት ተቋማት ለመግባት፤**

* የሁለተኛ ደረጃ ትምህርት ማጠናቀቂያ ፈተናን 50% ከዚያ በላይ ውጤት ያስመዘገቡ፤
* እንደ ተቋማቱ ሁኔታ በተቋማት የሚሰጡ የመግቢያ ፈተናዎች፤
* በግል ተቋማት የሚሰጡ የመግቢያ ፈተናዎች የነጥብ አያያዝ በተቋማት ይወስናል፡፡
* አስፈላጊ ሆኖ ሲገኝ በተለዩ የትምህርት መስኮች ላይ ገብቶ ለመማር በትምህርት ሚኒስቴር በኩል የተለየ የመግቢያ (መቁረጫ) ነጥብ ሊቆረጥ ይችላል፡፡

**መ. ወደ ትምህርት መስክ ለመግባት የሚሰጡ ፈተናዎች**

* የትምህርት ክፍሎች (ኮሌጆች) የሚያዘጋጁት የመግቢያ ፈተና (50%)፤
* የመጀመሪያ ዓመት (Common Courses) ውጤት (30%)፤
* የሁለተኛ ደረጃ መልቀቂያ ፈተና ውጤት (20%)፤

###  ልዩ ተሰጥኦ ላላቸው ተማሪዎች የሚሰጥ የመግቢያ ፈተና

ሀ. የሁለተኛ ደረጃ ትምህርታቸውን የሚከታተሉ፤ የላቀ ችሎታና ተሰጥኦ ያላቸው ተማሪዎች መደበኛውን የክፍል ደረጃ ማጠናቀቅ ሳይጠበቅባቸው ብቃታቸውን የሚያረጋግጥ የተለየ የመግቢያ ፈተና በከፍተኛ ትምህርት ተቋማት ይሰጣል፤

ለ. የተለየ ተሰጥኦ እና የመማር ፍጥነት ያላቸው ተማሪዎች የሚፈለገውን ብቃት ማሟላታቸው ሲረጋገጥ ተሰጥኦቸውን ያገናዘበ የትምህርት መስክ ላይ ሊመደቡ ይችላሉ፤

ሐ. የተለየ ተሰጥኦ ያላቸውን ተማሪዎች ብቃት የሚያረጋግጠው በዘርፉ የተለየ ብቃት ያለውና የተፈቀደለት ተቋም ብቻ ይሆናል፣

መ. ልዩ ተሰጥኦ ያላቸው ተማሪዎች ተብለው የሚለዩት ተማሪዎች የክፍል ደረጃ ከ10ኛ ክፍል በላይ መሆን ይኖርበታል፤ ይህ ሁኔታ የቴክኒክና ሙያ ትምህርትና ስልጠና ሰልጣኞችንም ያካትታል፡፡

##  በመንግስት ከፍተኛ ትምህርት ተቋማት የሚደረግ የውጤት አሰጣጥ ሂደት

ሀ. በሚኒስቴር መ/ቤቱ የሚሰጡ የመግቢያ ፈተናዎች ለማከናወን የሚያስፈልጉ መረጃዎች ከተፈታኞች፤ ከተቋማትና ከትምህርት ምዘናና ፈተናዎች አገልግሎት ይወሰዳል፤

ለ. የተማሪው የትምህርት ቤት መረጃዎች (የምደባ ፍላጎት መግለጫና ሌሎች አስፈላጊ መረጃዎች) ፈተናውን በወሰደበት ት/ቤት አማካኝነት ተደራጅቶ ለትምህርት ሚኒስቴር ይቀርባል፤

ሐ. የተማሪዎች የመግቢያ ፈተና ውጤት የዩኒቨርሲቲዎችን በተልዕኮና በትኩረት መስክ ልየታን መሰረት አድርጎ የተለያየ የመቁረጫ/ ማለፊያ ነጥብ ሊወሰን ይችላል፤

መ. በከፍተኛ ትምህርት የተማሪዎች ቅበላና ምደባ ፖሊሲ መሰረት ተቋማት ሙሉ በሙሉ በራሳቸው መቀበል አስከሚችሉ ድረስ ሀገራዊ የምደባ ስርዓት በትምህርት ሚኒስቴር በኩል ይካሄዳል፡፡

# ክፍል አራት

# የባለድርሻ አካላት ኃላፊነትና ተግባራት

**4.1. የትምህርት ሚኒስቴር**

**ሀ.** የከፍተኛ ትምህርት ተማሪዎች የመግቢያ ፈተናን በበላይነት ይመራል፤ ያስተባብራል፤ ቅንጅታዊ አሰራሮችንም ያጎለብታል፤ ይዘረጋል፤

**ለ.** የተማሪዎችን አጠቃላይ ብቃት ለመመዘን የሚያስችለውን የችሎታ መመዘኛ ፈተና (Scholastic Aptitude Test) ዝግጅት ላይ የትምህርት ምዘናና ፈተናዎች አገልግሎትን ይደግፋል፤

**ሐ**. የከፍተኛ ትምህርት ተማሪዎች የመግቢያ ፈተና አሰጣጥ መመሪያ ያዘጋጃል፤ ያሻሽላል፤ መመሪያውን ለክልልና ከተማ አስተዳደር ትምህርት ቢሮዎች እና ዩኒቨርሲቲዎች ያስተዋውቃል፤ ተግባራዊነቱንም ይከታተላል፡፡

**መ**. ወደ ከፍተኛ ትምህርት ተቋማት (የመንግስትና የግል የከፍተኛ ትምህርት ተቋማት) የሚግቢያ (የመቁረጫ) ነጥብን ይወስናል፡፡

**ሠ.** በሳይንስና ቴክኖሎጂ እንዲሁም በምርምር ዩኒቨርሲቲዎች በጋራ የሚሰጡ የመግቢያ ፈተናዎችን በመስጠት ሂደት ውስጥ ከተቋማቱ ጋር በጋራ ይሰራል፤ ከአቅም በላይ የሆኑ ችግሮች ሲከሰቱ መፍትሔ ይሰጣል፡፡

**ረ**. በተማሪዎች የመግቢያ ፈተና ውጤት እና የአሰራር ሂደት ላይ በተማሪዎች ለሚቀርቡ ቅሬታዎች መፍትሔ ይሰጣል፡፡

* 1. **የትምህርት ምዘናና ፈተናዎች አገልግሎት**

ሀ. የሁለተኛ ደረጃ ትምህርት ማጠናቀቂያ ፈተናዎችን ያዘጋጃል፤ ያርማል፤ ውጤት በማጠናቀር ሳውቃል፤ የፈተና አሰጣጡንም በኃላፊነት ይመራል፤

ለ. በሀገር አቀፍ ደረጃ የተማሪዎችን አጠቃላይ ብቃት ለመመዘን የሚያስችለውን የችሎታ መመዘኛ ፈተና (Scholastic Aptitude Test) ያዘጋጃል፤ ይሰጣል፤ ያርማል፤ ውጤት ያሳውቃል፤

**4.3 የከፍተኛ ትምህርት ተቋማት**

ሀ. በየዓመቱ በጋራ ወይም በተናጠል የሚሰጡ የመግቢያ ፈተናዎችን ያዘጋጃሉ፤ ይፈትናሉ፤ ውጤት ያሳውቃሉ፡፡

ለ. የአንደኛ ዓመት ትምህርት (Common Courses) ያጠናቀቁ ተማሪዎች ብቃትን በፈተና ይለያሉ፤ ውጤትም ያሳውቃሉ፤ የተማሪዎች ፍላጎትን መሰረት በማድረግ በትምህርት መስክ ይደለድላሉ፡፡

ሐ. ከፈተና በኃላ በተቋም ደረጃ በተማሪዎች ለሚነሱ የተለያዩ ጥያቄዎች/ ቅሬታዎች መፍትሔ ይሰጣሉ፡፡

መ. የግል ከፍተኛ ትምህርት ተቋማት በራሳቸው የመግቢያ ፈተናን በማዘጋጀት ተግባራዊ ያደርጋሉ፡፡

ሠ. ከዩኒቨርሲቲዎች ተልዕኮ አንፃር የራሳቸውን የቅበላ ቀመር ይወስናሉ፡፡

**4.4 የክልልና የከተማ አስተዳደር ትምህርት ቢሮዎች**

ሀ. በስራቸው ባሉ ዞኖች፤ ወረዳዎችና ትምህርት ቤቶች በየደረጃው መመሪያውን ያሰራጫሉ፤ ያስተዋውቃሉ፤ ተግባራዊነቱን ይከታተላሉ፤

ለ. ከትምህርት ሚኒስቴር ለመግቢያ ፈተና የሚያስፈልጉ ቅጾች እና መረጃዎች በዞኖችና በትምህርት ቤቶች በአግባቡ ተሞልተው እና ተዓማኒነታቸው ተረጋግጦ መላካቸውን ያረጋግጣሉ፡፡

ሐ. የትምህርት ቤት ርዕሳነ-መምህራን፤ የሚመለከታቸው ክፍሎች፤ ተማሪዎችና ወላጆች መመሪያውን በአግባቡ እንዲያውቁት በማድረግ በተገቢው እንዲፈጽሙ ድጋፍ ይሰጣሉ፡፡

መ. መመሪያውን ተግባራዊ በማድረግና የተለያዩ ቴክኖሎጂዎችን በመጠቀም ሂደት ክፍተት እንዳይኖር በየደረጃው ተገቢውን ድጋፍ (ስልጠና) ይሰጣሉ፡፡

**4.5 የሁለተኛ ደረጃ ትምህርት ቤቶች**

ሀ. ለተማሪዎች ስለ ከፍተኛ ትምህርት የመግቢያ ፈተና የምክር አገልግሎት ይሰጣሉ፣

ለ. የተማሪዎችን ሙሉ መረጃ በአግባቡ አጠናቅረው ለሚመለከተው አካል ያቀርባሉ፤

**4.6 ተማሪዎች/ አመልካቾች**

ሀ. ተማሪዎች/ አመልካቾች ትክክለኛና ወቅታዊ መረጃዎችን በኃላፊነት በመሙላት ለሚመለከተው አካል ያቀርባሉ፡፡

ለ. ተማሪዎች የከፍተኛ ትምህርት የመግቢያ ፈተና ያለውን ፋይዳ በመረዳት በተመደቡበት የፈተና ጣቢያ ተገኝተው ፈተናውን በአግባቡ ይወስዳሉ፡፡

ሐ. ዩኒቨርሲቲዎች በሚያስተላልፉት ጥሪ መሰረት ተማሪዎች በተቀመጠላቸው የጊዜ ገደብ ውስጥ መመዝገብ ይኖርባቸዋል፡፡

# ክፍል አምስት

# ልዩ ልዩ ድንጋጌዎች

## 5.1 ተጠያቂነት

በዚህ መመሪያ የተመለከቱትን ድንጋጌዎች በማንኛውም ሁኔታ የጣሰ፤ እንዲጣስ ያደረገ፤ በማንኛውም ደረጃ ያለ አስፈጻሚና ፈጻሚ አካል በአገሪቱ ባሉ ህጎች፤ ደንቦችና አስተዳደራዊ መመሪያዎች መሰረት ተጠያቂ ይሆናል፡፡

## 5.2 የቅሬታ አቀራረብ ስነ-ስርዓት

**ሀ**. በመግቢያ ፈተና አሰጣጥ ሂደትና ውጤት ላይ ቅሬታ ያላቸው ተማሪዎች ለትምህርት ሚኒስቴር፤ ለትምህርት ምዘናና ፈተናዎች አገልግሎት ወይም በተቋም ደረጃ ለተሰጡ ፈተናዎች ከሆነ ደግሞ ፈተናውን ለወሰዱበት ተቋም ቅሬታቸውን በዚህ መመሪያ አንቀጽ 5.2 (ለ) በተቀመጡት አመራጮች ማቅረብ ይችላሉ፡፡

**ለ.** የመግቢያ ፈተና ውጤት ይፋ ከሆነበት ጊዜ አንስቶ ባሉት አስር ተከታታይ የስራ ቀናት ውስጥ ለአገልግሎቱ ቅሬታው መቅረብ ይኖርበታል፡፡ ቅሬታውም በአካል፤ በውክልና፤ በስልክ፤ በፋክስ፤ በኢሜይል፤ በት/ቤቶች፤ በትምህርት ጽ/ቤቶች በኩልና በመሳሰሉት ሊቀርብ ይችላል፡፡

**ሐ.** አገልግሎቱም በቀረቡት ቅሬታዎች ላይ ከአስር ባልበለጡ የስራ ቀናት ውስጥ ምላሽ ይሰጣል፡፡

**መ.** ለቀረቡ ቅሬታዎች በአገልግሎቱ በኩል የተሰጠው ምላሽ ካላረካቸው ቅሬታቸውን በድጋሚ ለትምህርት ሚኒስቴር ማቅረብ ይችላሉ፤ በሚኒስቴሩ የሚሰጠው ቅሬታም መጨረሻው ይሆናል፡፡

## 5.3 የተፈፃሚነት ወሰን

**ሀ.** ይህ የከፍተኛ ትምህርት የመግቢያ ፈተና መመሪያ በሁሉም የመንግስትና የግል የከፍተኛ ትምህርት ተቋማት ለመማር በሚያመለክቱ አመልካቾች ላይ ተግባራዊ ይሆናል፡፡ ከዚህ በተጨማሪም መመሪያው ለሁሉም የቅድመ-ምረቃ የትምህርት ፕሮግራሞች ላይ ብቻ ተፈጻሚ ይሆናል፡፡

## 5.4 መመሪያውን ስለማሻሻል

**ሀ**. ተቋማት የከፍተኛ ትምህርት የመግቢያ ፈተናን ማስተዳደርና ተግባራዊ ማድረጋቸው ሲረጋገጥ ይህ መመሪያ ሊቀየር ወይም በሌላ ሊተካ ይችላል፡፡

**ለ.** አስፈላጊ ሆኖ ሲገኝ የትምህርት ሚኒስቴር መመሪያውን በማንኛውም ጊዜ ሊያሻሽለው ይችላል፡፡

## 5.5 መመሪያውን ስራ ላይ ስለማዋል

ይህ መመሪያ በትምህርት ሚኒስትር ከጸደቀበት (ከጥር 1/2014 ዓ.ም) ቀን ጀምሮ የፀና ይሆናል፡፡

ብርሃኑ ነጋ (ፕሮፌሰር)

የትምህርት ሚኒስቴር ሚኒስትር